Vonast til að ráðherra syngi " I Walk the line " 13. febrúar 2008 21:21 Hugsjónarmaðurinn Bubbi Morthens . Forsætisráðherra , Geir Haarde , hyggst taka þátt í tónleikum sem Bubbi Morthens ætlar að halda í Austurbæ eftir viku undir yfirskriftinni „ Bræður og systur gegn fordómum . " Bubbi skoraði á Geir að taka þátt í viðtali í gær . „ Mér finnst þetta vera flott framtak hjá honum og gott að hann skuli gefa sér tíma í þetta . Það sýnir líka að menn eru að taka þetta alvarlega , " segir Bubbi . Hann væntir þess að Geir troði upp með South River Band . Því megi allt eins vonast til þess að hann taki lagið " I Walk the line " . Bubbi segist vonast til þess að sem flestir taki afstöðu gegn fordómum . „ Ég vona bara að skólarnir taki á þessu þannig að börn geti lært að við erum öll bræður og systur . Svo vona ég bara að Pólverjar flykkist á tónleikana , " segir Bubbi . Umboðsmaður Bubba segir að þeim fjölgi sífellt sem séu tilbúnir að leggja málefninu lið og vel á þriðja hundrað póstar auk símatala hafi borist síðan í gær með tilboðum um aðstoð við þrif , gæslu og aðra aðstoð við undirbúning tónleikanna . Tónleikarnir verða miðvikudaginn 20. febrúar í Austurbæ og verður aðgangur ókeypis .